
A fárasztó igénybevétel maradó feszültségre gyakorolt hatásának vizsgálata

Gépalkatrészekben előnyös a maradó nyomó feszültség alkalmazása, mivel a darab számára általában a húzó feszültségek jelentik a veszélyesebb terhelést. A felszínen alkalmazott maradó nyomó feszültség, pedig javítja az alkatrész fáradási tulajdonságait, ahogy ez az irodalomból jól ismert. Éppen ezért a fáradási tulajdonságok javítása érdekében több, olyan eljárási is kifejlődött, ami a felszínhez közeli anyagi rétegek maradó feszültséggel erősítését célozza. Ezen eljárások gyűjtő fogalma a felülettömörítés.
A felülettömörítésre használt legelterjedtebb technológiák a sörétezés, a görgőzés és felületvasalás. A technológiai paramétereknek (geometria, kinetika, keménységi viszonyok) maradó nyomó feszültség felszín alatti lefutására gyakorolt hatása jól leírt. Azonban a fárasztó igénybevétel maradó nyomó feszültség mezőre gyakorolt hatása kevéssé kutatott. A maradó nyomó feszültség fáradás közbeni leépülésének kinetikája, annak anyagi minőségtől, feszültség viszonyoktól való függése nem ismert.
Dolgozatomban leírok egy általunk összeállított kísérlet sorozatot, mellyel a fárasztó igénybevétel maradó feszültség állapotra gyakorolt hatását kívántuk vizsgálni. Munkám kiterjedt a fárasztásra és maradó feszültség mérésre egyaránt alkalmas próbatest kiválasztására és kivitelezésére. A kísérlet sorozat során különböző feszültség szinteken különböző ciklus számmal terhelt darabokon mértem a maradó feszültséget. Maradó feszültség adatokat vettem fárasztás előtt majd adott mennyiségű ciklusokat ismételve azok között.



